REGOLAMENT TAL-KUMMISSJONI (KE) Nru 1517/2006
tat-12 ta' Ottubru 2006
li jiftaħ id-distilazzjoni ta’ kriżi msemmija fl-Artikolu 30 tar-Regolament tal-Kunsill (KE) Nru 1493/1999 għal ċerti nbejjed fi Spanja
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta' Mejju 1999 dwar l-organizzazzjoni komuni tas-suq ta' l-inbid (1), u b'mod partikolari l-Artikolu 33(1) tiegħu, it-tieni inċiż,
Billi:
(1)
L-Artikolu 30 tar-Regolament (KE) Nru 1493/1999 jipprevedi l-possibbiltà li tittieħed miżura ta’ distillazzjoni ta’ kriżi fil-każ ta’ tfixkil eċċezzjonali tas-suq minħabba ħafna produzzjoni żejda. Din il-miżura tista’ tkun limitata għal ċerti kategoriji ta’ nbejjed inkella għal ċerti żoni ta’ produzzjoni u tista’ tiġi applikata għall-inbejjed ta’ kwalità p.s.r. fuq talba mill-Istat Membru konċernat.
(2)
Spanja talbet li tinfetaħ id-distillazzjoni ta’ kriżi għall-inbejjed ta’ kwalità ħomor prodotti fir-reġjuni determinati (l-inbejjed ta’ kwalità p.s.r.) fuq it-territorju tagħha. B’mod partikolari, dan jikkonċerna inbejjed ta’ kwalità ħomor prodotti fir-reġjun speċifikat ta’ Jumilla kif ukoll ta’ nbejjed ta’ kwalità p.s.r. ħomor prodotti fir-reġjuni speċifikati ta’ Conca de Barberà, Costers del Segre, Empordà, Penedès, Tarragona u Terra Alta. Irriżultaw kwantitajiet kbar żejda fis-suq tal-inbejjed ħomor ta’ kwalità psr. Dan jidher mit-tnaqqis fil-prezzijiet u minn żieda inkwetanti fil-ħażniet lejn tmiem is-sena finanzjarja attwali. Bil-għan li dawn l-iżviluppi negattivi jittreġġgħu lura u b’hekk tiġi rrimedjata s-sitwazzjoni diffiċli tas-suq, huwa meħtieġ li l-ħażniet tal-inbejjed ta’ kwalità psr jerġgħu jitniżżlu għal livell normali biex jiġu koperti l-ħtiġijiet tas-suq.
(3)
Peress illi l-kundizzjonijiet imsemmija fl-Artikolu 30(5) tar-Regolament (KE) Nru 1493/1999 huma ssodisfati, huwa xieraq li jiġi previst il-ftuħ ta’ distillazzjoni ta’ kriżi għal volum massimu ta’ 100 000 ettolitru ta’ nbejjed ta’ kwalità ħomor prodotti f’Jumilla kif ukoll għal volum massimu ta’ 85 000 ettolitru ta’ nbejjed ta’ kwalità psr ħomor prodotti f’Conca de Barberà, Costers del Segre, Empordà, Penedès, Tarragona u Terra Alta.
(4)
Id-distillazzjoni ta’ kriżi miftuħa b’dan ir-Regolament trid tkun konformi mal-kundizzjonijiet previsti bir-Regolament tal-Kummissjoni (KE) Nru 1623/2000 tal-25 ta’ Lulju 2000 li jistabbilixxi regoli dettaljati għall-implementazzjoni tar-Regolament (KE) Nru 1493/1999 dwar l-organizzazzjoni komuni tas-suq tal-inbid fir-rigward tal-mekkaniżmi tas-suq (2), li jirrigwardaw il-miżura ta’ distillazzjoni prevista fl-Artikolu 30 tar-Regolament (KE) Nru 1493/1999. Dispożizzjonijiet oħra tar-Regolament (KE) Nru 1623/2000 għandhom ukoll jiġu applikati, partikolarment id-dispożizzjonijiet dwar it-twassil tal-alkoħol għand l-entità tal-intervent u dawk li jirrigwardaw it-trasferiment ta’ ħlas bil-quddiem.
(5)
Huwa xieraq li jiġi stabbilit il-prezz tax-xiri li għandu jitħallas mid-distillatur lill-prodottur, f’livell li jippermetti li jiġi rrimedjat it-tfixkil fis-suq, filwaqt li l-prodotturi jkunu jistgħu jibbenefikaw mill-miżura.
(6)
Il-prodott li jirriżulta mid-distillazzjoni ta’ kriżi ma jistax ikun ħlief alkoħol mhux irfinut jew newtrali li għandu jitwassal obbligatorjament lill-entità tal-intervent biex jiġi evitat tfixkil fis-suq tal-alkoħol tax-xorb, li jiġi fornut l-ewwel permezz tad-distillazzjoni prevista fl-Artikolu 29 tar-Regolament (KE) Nru 1493/1999.
(7)
Il-miżuri pprovduti f'dan ir-Regolament huma skond l-opinjoni tal-Kumitat ta' Ġestjoni għall-Inbid,
ADOTTAT DAN IR-REGOLAMENT:
Artikolu 1
Id-distillazzjoni ta’ kriżi, prevista fl-Artikolu 30 tar-Regolament (KE) Nru 1493/1999, hija miftuħa għal kwantità massima ta’ 100 000 ettolitru ta’ nbejjed ta’ kwalità ħomor prodotti fir-reġjun determinat (psr) ta’ Jumilla u ta’ 85 000 ettolitru ta’ nbejjed ta’ kwalità ħomor prodotti fir-reġjuni determinati (psr) ta’ de Conca de Barberà, Costers del Segre, Empordà, Penedès, Tarragona u Terra Alta, f’konformità mad-dispożizzjonijiet tar-Regolament (KE) Nru 1623/2000 dwar din it-tip ta’ distillazzjoni.
Artikolu 2
Kull produttur jista’ jidħol f’kuntratt ta’ kunsinna, skont l-Artikolu 65 tar-Regolmanet (KE) Nru 1623/2000 (minn issa ’l quddiem “kuntratt”), mis-16 ta’ Ottubru 2006 sas-17 ta’ Novembru 2006.
Il-kuntratti jrid jiġu akkumpanjati minn provi tal-preżentazzjoni tal-garanzija ta’ EUR 5 għal kull ettolitru.
Dawn il-kuntratti ma jistgħux jiġu ttrasferiti.
Artikolu 3
1. Jekk il-kwantità globali koperta mill-kuntratti ppreżentati lill-entità tal-intervent taqbeż il-kwantità stabbilita fl-Artikolu 1, l-Istat Membru għandu jiddetermina l-livell ta’ tnaqqis li għandu jiġi applikat għall-kuntratti msemmija.
2. L-Istat Membru għandu jieħu d-dispożizzjonijiet amministrattivi meħtieġa biex japprova l-kuntratti sa mhux aktar tard mill-1 ta’ Diċembru 2006. L-approvazzjoni għandha tinkludi l-livell ta’ tnaqqis li għandu jiġi applikat u l-volum ta’ nbid aċċettat mill-kuntratt u għandha ssemmi l-possibbiltà li l-produttur joħroġ mill-kuntratt fil-każ li jiġi applikat livell ta’ tnaqqis.
L-Istat Membru għandu jikkomunika lill-Kummissjoni qabel it-12 ta’ Diċembru 2006, il-volumi ta’ nbid li jissemmew fil-kuntratti approvati.
3. L-Istat Membru jista’ jillimita l-għadd ta’ kuntratt li prodottur jista’ jkun involut fihom skont dan ir-Regolament.
Artikolu 4
1. Il-kunsinni lid-distillerija tal-kwantitajiet ta’ nbid li jkunu suġġetti għall-kuntratti approvati jridu jsiru sa mhux aktar tard mill-11 ta’ Mejju 2007. L-alkoħol prodott irid jitwassal lill-entità tal-intervent f’konformità mal-Artikolu 6(1) sa mhux aktar tard mill-31 ta’ Lulju 2007.
2. Il-garanzija għandha tiġi rrilaxxata proporzjonalment mal-kwantitajiet forniti meta l-produttur jipprovdi evidenza tal-kunsinna lid-distillerija.
Jekk ma ssir l-ebda kunsinna fl-iskadenzi previsti fil-paragrafu 1, il-garanzija tintilef.
Artikolu 5
Il-prezz minimu ta' xiri tal-inbid ikkonsenjat għad-distillazzjoni permezz ta' dan l-Artikolu għandu jkun ta' 3,00 EUR kull- % tal-vol u kull ettolitru;
Artikolu 6
1. Id-distillatur għandu jagħti l-prodott tad-distillazzjoni lill-entità tal-intervent. Dan il-prodott ikollu livell alkoliku ta’ mhux inqas minn 92 % vol.
2. Il-prezz li jrid jitħallas lid-distillaturi għall-alkoħol mhux irfinut mogħti lill-aġenzija ta’ intervent huwa ta’ EUR 3,367 kull % vol. kull ettolitru: Il-ħlas isir f’konformità mal-Artikolu 62(5) tar-Regolament (KE) Nru 1623/2000.
Id-distillatur jista’ jirċievi ħlas bil-quddiem fuq dan l-ammont ta’ EUR 2,208 kull % vol. kull ettolitru. F’dan il-każ, il-prezz li fil-fatt jitħallas jitnaqqas bl-ammont tal-ħlas bil-quddiem. L-Artikoli 66 u 67 tar-Regolament (KE) Nru 1623/2000 japplikaw.
Artikolu 7
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.
Għandu japplika mill-16 ta' Ottubru 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 12 ta' Ottubru 2006.